CELEX: 32021D1361
Language: et
Date: 2021-06-30 00:00:00
Title: Komisjoni otsus (EL) 2021/1361, 30. juuni 2021, millega lubatakse Kreekal pikendada Euroopa Parlamendi ja nõukogu määruse (EL) 2021/267 artiklis 10 sätestatud tähtaega (teatavaks tehtud numbri C(2021) 4650 all) (ainult ingliskeelne tekst on autentne)

16.8.2021   
               
               
                  ET
               
               
                  Euroopa Liidu Teataja
               
               
                  L 293/17
               
            
         KOMISJONI OTSUS (EL) 2021/1361,
         30. juuni 2021,
         millega lubatakse Kreekal pikendada Euroopa Parlamendi ja nõukogu määruse (EL) 2021/267 artiklis 10 sätestatud tähtaega
         
            
               (teatavaks tehtud numbri C(2021) 4650 all)
            
         
         (ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. veebruari 2021. aasta määrust (EL) 2021/267, milles sätestatakse COVID-19 kriisi jätkumisega seoses konkreetsed ja ajutised meetmed, mis hõlmavad teatavate tunnistuste, litsentside ja lubade uuendamist ja pikendamist, teatavate korraliste kontrollide ja koolituste edasilükkamist teatavates transpordialaste õigusaktide valdkondades ning teatavate määruses (EL) 2020/698 osutatud ajavahemike pikendamist, (1) eriti selle artikli 10 lõiget 4,
         ning arvestades järgmist:
         
                     (1)
                  
                  
                     Määruse (EL) 2021/267 artikli 10 lõikega 1 pikendatakse direktiivi 2004/49/EÜ (2) artikli 10 lõikes 5 sätestatud ohutustunnistuste uuendamise tähtaegu, mis oleksid vastasel juhul aegunud või aeguksid ajavahemikul 1. septembrist 2020 kuni 30. juunini 2021.
                  
               
                     (2)
                  
                  
                     26. mai 2021. aasta kirjas esitas Kreeka põhjendatud taotluse saada luba pikendada ühe kuu võrra määruse (EL) 2021/267 artikli 10 lõikes 1 sätestatud tähtaegu ajavahemikul 1. septembrist 2020 kuni 30. juunini 2021. Kreeka esitas oma taotluse toetuseks lisateavet 8. ja 17. juunil 2021.
                  
               
                     (3)
                  
                  
                     Kreeka esitatud teabe kohaselt on direktiivi 2004/49/EÜ artikli 10 lõikes 5 sätestatud ohutustunnistuste uuendamine pärast 30. juunit 2021 jätkuvalt võimatu, arvestades meetmeid, mida Kreeka on võtnud vastu COVID-19 leviku tõkestamiseks ja piiramiseks.
                  
               
                     (4)
                  
                  
                     Nende meetmete hulgas on Kreeka alates 7. novembrist 2020 kehtestanud haavatavate rühmade kaitseks kohustuse töötajate kaugtööks vähemalt 50 % ulatuses ning kohustuse isoleerida isikud, kes on haiged või kellel on olnud kontakte kinnitatud COVID-19 juhtumitega.
                  
               
                     (5)
                  
                  
                     Kreeka sõnul on need meetmed põhjustanud mitmeid raskusi ja viivitusi, eelkõige Kreeka pädevale ohutussertifitseerimise asutusele, kelle ülesandeid täidab raudteevaldkonda reguleeriv asutus. See haldusorgan, millel Kreeka sõnul oli värbamismeetmete tõttu personalist puudus juba varem, sattus märkimisväärse koorma alla riikliku kaugtöö kohustuse tõttu, mille tagajärjel kitsenes töötajate juurdepääs vastavatele haldustoimikutele ning pikenes vastavate juhtumite halduskontrollide kestus.
                  
               
                     (6)
                  
                  
                     Lisaks peab ohutussertifitseerimise asutus ühtse ohutustunnistuse uuendamiseks läbi viima kohapealseid kontrolle, et tagada raudteeveo-ettevõtja kavandatud meetmete tõhusus ja hinnata kõnealustele raudteeveo-ettevõtjatele soovitatud muudatusi. Eespool nimetatud meetmed, mille eesmärk on piirata COVID-19 levikut, muudavad kõnealuste kohapealsete kontrollide lõpuleviimise keeruliseks.
                  
               
                     (7)
                  
                  
                     Lisaks esitati taotlus ühe konkreetse ohutustunnistuse uuendamiseks, mida ohutussertifitseerimise asutus praegu analüüsib, vahetult enne selle kehtivusaja lõppu. Kreeka on seisukohal, et kuigi pädev sertifitseerimisasutus on teinud kõik endast oleneva, et täita oma kohustused vastavateks tähtaegadeks, ei ole kõnealusel asutusel COVID-19 leviku piiramiseks vastu võetud meetmetest tulenevate raskuste tõttu võimalik ohutustunnistust enne selle kehtivusaja lõppu uuendada.
                  
               
                     (8)
                  
                  
                     Taotletav ühekuuline pikendus on vajalik selleks, et ohutussertifitseerimise asutus saaks täita kõnealuse ohutustunnistuse uuendamiseks vajalikke haldusformaalsusi.
                  
               
                     (9)
                  
                  
                     Kreeka esitatud teabe kohaselt selgub ohutustunnistuse uuendamist taotlenud raudteeveo-ettevõtja viimastest ohutusaruannetest, et raudteetaristu selle osa puhul, kus kõnealune ettevõtja tegutseb, ei ole registreeritud ühtegi vahejuhtumit, välja arvatud 2019. aastal toimunud enesetapukatse. Lisaks ei ole ohutussertifitseerimise asutus alates ohutustunnistuse väljaandmisest tehtud kontrollide ja järelevalve käigus täheldanud riskiprobleeme ega nõuetele mittevastavusi. Neil põhjustel ja võttes arvesse, et Kreeka taotletav pikendus on vaid ühe kuu pikkune määruse (EL) 2021/267 artikli 10 lõikes 1 sätestatud tähtajast ajavahemikul 1. septembrist 2020 kuni 30. juunini 2021, ei tohiks antud pikendus tuua kaasa ebaproportsionaalseid riske transpordi ohutusele ega turvalisusele.
                  
               
                     (10)
                  
                  
                     Seepärast tuleks Kreekal lubada pikendada ühe kuu võrra määruse (EL) 2021/267 artikli 10 lõikes 1 sätestatud tähtaega ajavahemikul 1. septembrist 2020 kuni 30. juunini 2021.
                  
               
                     (11)
                  
                  
                     Kreeka on nõustunud sellega, et käesolev otsus võetakse vastu ja tehakse teatavaks inglise keeles,
                  
               ON VASTU VÕTNUD KÄESOLEVA OTSUSE:
         
            Artikkel 1
            Kreekal lubatakse pikendada ühe kuu võrra määruse (EL) 2021/267 artikli 10 lõikes 1 sätestatud tähtaega ajavahemikul 1. septembrist 2020 kuni 30. juunini 2021.
         
         
            Artikkel 2
            Käesolev otsus on adresseeritud Kreeka Vabariigile.
         
         
            Brüssel, 30. juuni 2021
            
               
                  Komisjoni nimel
               
               
                  komisjoni liige
               
               Adina-Ioana VĂLEAN
            
         
         
            (1)  ELT L 60, 22.2.2021, lk 1.
         
            (2)  Euroopa Parlamendi ja nõukogu 29. aprilli 2004. aasta direktiiv 2004/49/EÜ ühenduse raudteede ohutuse kohta, millega muudetakse nõukogu direktiivi 95/18/EÜ raudtee-ettevõtjate litsentseerimise kohta ja direktiivi 2001/14/EÜ raudtee infrastruktuuri läbilaskevõime jaotamise ning raudtee infrastruktuuri kasutustasude kehtestamise ja ohutuse sertifitseerimise kohta (raudteede ohutuse direktiiv) (ELT L 164, 30.4.2004, lk 44).